‘મા-બાપના આશીર્વાદ’ ફિલ્મમાં બાપનો રોલ કરીને ખૂબ જાણીતા થયેલા અભિનેતા પ્રશાંત બારોટનો પ્રસંગ સાંભળીને એમ જ લાગે કે ‘ઓહો... નાટકના માધ્યમની અસર કેટલી મોટી હોય છે.’ પ્રસ્તુત છે એ પ્રસંગ પ્રશાંતભાઈના શબ્દોમાં. ‘એકવાર અમદાવાદના ઠાકોરભાઈ દેસાઈ હોલમાં અમારા નાટક ‘રૂપિયામાં રમતો માણસ’નો શો હતો. નાટકની વાર્તા એવી છે કે મા-બાપ દીકરાઓને મિલકત વહેંચી દે છે પછી દીકરાઓ જ એ મા-બાપને વૃદ્ધાશ્રમમાં મૂકી આવે છે. એ શો પૂરો થઈ ગયા પછી એક વ્યક્તિ અમને મળવા આવી. સાથે તેમનાં મમ્મી-પપ્પા પણ હતાં. તેમણે અમારી ટીમ સાથે તેમનાં મમ્મી-પપ્પાની ઓળખ કરાવી અને કહ્યું કે હું આ નાટક પહેલાં પણ જોવા આવેલો અને આ નાટક જોયા પછી હું મારાં મા-બાપને વૃદ્ધાશ્રમમાંથી પાછાં ઘરે લાવ્યો છું અને આજે તેમને લઈને આ નાટક જોવા આવ્યો છું.’ ખરેખરું, કલાનું કોઈપણ માધ્યમ હોય તેનું છેવટનું કામ તો આ જ છે કે સમાજને તેનો આયનો બતાવવાનું. કેમ ખરું ?